Gedagte vir die dag: Jou verantwoordelikheidFoto: pixabay.com Nader tot God en Hy sal tot julle nader. (Jakobus 4:8) God roep gedurig: “Kom na My toe!” en dis deur jou antwoord dat die kwaliteit van jou Christelike volharding geopenbaar word. God vereis toewyding wat jou hele lewe omsluit en dis hiervan wat baie mense terugdeins. Hulle is onwillig om die eise van totale oorgawe te beantwoord en lewe daarom in onvoldoende geloof. God eis nooit dat jy iets prysgee sonder dat Hy iets beter in die plek daarvan plaas nie. Wanneer Hy vra vir jou toegewyde lewe, gee Hy jou die ewige lewe in ruil en jy betree ’n dimensie wat jy nooit sou glo jy kon belewe nie. Deur verantwoordelikheid te aanvaar vir jou eie geestelike groei beweeg jy steeds nader aan jou Verlosser. Vader, ek aanvaar in u krag verantwoordelikheid vir my eie geestelike ontwikkeling en wil al die genademiddels gebruik wat U tot my beskikking stel. Amen.